Чемпионыр ягъэлъапIэ
Бахъсэн щIыналъэм щагъэлъэпIащ ныбжьыщIэхэм я III Олимп джэгухэу Буэнос-Айрес щекIуэкIам бэнэкIэ хуитымкIэ текIуэныгъэр къыщызыхьа Тембот Ахьмэдхъан. АбыкIэ хъыбар къыдигъэщIащ щIыналъэ администрацэм и пресс-IэнатIэм и лэжьакIуэ Чылар Аринэ.
Чемпионыр гъэлъэпIэным щыщIадзащ Ставрополь краймрэ Къэбэрдей-Балъкъэрымрэ я гъунапкъэхэр щызэпыхьэм и деж. АдэкIэ автомашинэ пщIы бжыгъэхэм яунэтIыжащ Бахъсэн щIыналъэмкIэ.
ЦIэрыIуэ хъуа спортсмен ныбжьыщIэм къыпежьащ КъБР-м СпортымкIэ и министерствэм, Бахъсэн щIыналъэ администрацэм, ХьэтIохъущыкъуей жылагъуэм и администрацэм я унафэщIхэр, нэхъыжьхэмрэ щIалэгъуалэмрэ, хабзэхъумэ IэнатIэхэм я лэжьакIуэхэр, благъэхэмрэ чемпионым и ныбжьэгъухэмрэ.
«Егъэлеиныгъэ хэмылъу, нобэ Бахъсэн щIыналъэм тхыдэм къыхэнэжын Iуэхухугъуэ щокIуэкI — НыбжьыщIэхэм я Олимп джэгухэм бэнэкIэ хуитымкIэ текIуэныгъэ къыщызыхьа ди щIалэр догъэлъапIэ! Ди гуми, ди псэми къабгъэдэкIыу дохъуэхъу Тембот Ахьмэдхъан, абы и тренерхэу Тембот Анзор, Аслъэн Азэмэт, Тезадэ Хьэсэн сымэ Буэнос-Айрес щызыIэрывгъэхьа текIуэныгъэшхуэмкIэ», — захуигъэзащ спортсменхэм Бахъсэн щIыналъэ администрацэм и Iэтащхьэ Балъкъыз Артур.
ЩIалэмрэ тренерхэмрэ ехъуэхъуащ КъБР-м спортымкIэ и министрым и къуэдзэ Хэжь Заур, ХьэтIохъущыкъуей жылагъуэм и Iэтащхьэ Къумыкъу МуIэед, УФ-м щIыхь зиIэ и тренер, лэжьыгъэм и ветеран ЗэкIурей Николай.
КъБР-м СпортымкIэ и министерствэм, Бахъсэн муниципальнэ щIыналъэм, ХьэтIохъущыкъуей жылагъуэм къабгъэдэкIыу Тембот Ахьмэдхъанрэ абы и тренерхэмрэ щIыхь тхылъхэр иратащ.
Чемпионыр гъэлъэпIэным хэтащ Iуащхьэмахуэ щIыналъэ администрацэм и Iэтащхьэм и япэ къуэдзэ Улимбашев Арслан зи пашэ гупри. «Хьэсэней» спорт клубым и спортсменхэм чемпионым тыгъэ къыхуащIащ фIыщIэ тхылъ, щIакIуэ, пыIэ. Бахъсэн щIыналъэм и спортсменхэм я зэгухьэныгъэм къыбгъэдэкIыу ахъшэ иратащ текIуэныгъэ къэзыхьахэм.
КъБР-м СпортымкIэ и министрествэм и щIыхь тхылъыр мы зэхыхьэм щратащ бэнэкIэ хуитымкIэ ветеранхэм я дунейпсо чемпионатым дыщэ медаль къыщызыхьа ТIэшу Рустам, УФ-м бэнэкIэ хуитымкIэ щIыхь зиIэ и мастер бгъэхэIухэр иратыжащ Курдалиев Рахьим, Гожонов Исмэхьил, Щокъум Ахьмэд, Джэрыджэ Артур сымэ.
ЖЫЛАСЭ Замир.
